मेजबानी छिनने का कारण पहले का बकाया तो नहीं...  
भारत से चैम्पियंस ट्रॉफी की मेजबानी छीनने का कारण वे पांच लाख डॉलर भी हो सकते हैं जो उसके भारत पर बकाया हैं।
एफआईएच ने भले ही भारत से चैम्पियंस ट्रॉफी की मेजबानी छीनने का कारण भारतीय हाकी में जारी सत्ता का संघर्ष बताया हो लेकिन इसकी वजह वे पांच लाख डॉलर भी हो सकते हैं जो उसके भारत पर बकाया हैं।  एफआईएच 2010 पुरुष हॉकी विश्व कप भारत में पिछले साल फरवरी मार्च में खेला गया था।  सूत्रों ने बताया कि एफआईएच अध्यक्ष लिएंड्रो नेग्रे ने चैम्पियंस ट्रॉफी की मेजबानी वापिस लेने के फैसले से अवगत कराने के लिए खेल मंत्रालय को लिखे पत्र में उन पांच लाख डॉलर (करीब सवा दो करोड़ रुपये) का भी जिक्र किया है जो भारत पर बकाया है।  सूत्रों ने कहा, नेग्रे ने कहा है कि एफआईएच कार्यकारी बोर्ड ने दिल्ली में 2010 में हुए पुरुष हाकी विश्व कप के आयोजन के बकाया पांच लाख डॉलर के बारे में भी पूछा है। भारतीय रिजर्व बैंक ने यह पैसा जारी करने से इनकार कर दिया है। उन्होंने कहा, एफआईएच अध्यक्ष ने खेल मंत्रालय से पूछा है कि यह रकम जारी क्यों नहीं की गई। यह एफआईएच की संपत्ति है और उसे आगे भुगतान करने के लिए इसकी जरूरत है। इस बारे में पूछने पर खेलमंत्री अजय माकन ने कहा, एफआईएच को भारतीय हॉकी से जुड़े प्रशासनिक मसलों पर हम स्पष्टीकरण दे सकते हैं लेकिन अगर कोई व्यावसायिक या आर्थिक मसला है तो वह मेरी जानकारी में नहीं है। यह उन्हें खुद देखना होगा।